Diari Oficial de la Generalitat Valenciana


Sumari del DOGV 5390, del 17-11-2006 (2006/12217)

ORDE de 24 d'octubre de 2006, de la Conselleria d'Agricultura, Pesca i Alimentació, per la qual es convoquen dos beques per a postgraduats per a la realització de projectes d'investigació en la Direcció General d'Investigació, Desenrotllament i Innovació Agropecuària.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5390

Data del DOGV
:   17-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/12756


Data del document
:   24-10-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * assignació per estudis
    * enginyer
    * ajuda pública
    * veterinari
    * suport econòmic

ORDE de 24 d'octubre de 2006, de la Conselleria d'Agricultura, Pesca i Alimentació, per la qual es convoquen dos beques per a postgraduats per a la realització de projectes d'investigació en la Direcció General d'Investigació, Desenrotllament i Innovació Agropecuària. [2006/12629]  
Els pressupostos de la Generalitat Valenciana per a l'any 2006 preveuen la concessió de beques per a la realització de projectes d'investigació relatius al sector agrari de la Comunitat Valenciana.  
Per això, fent ús de les facultats que em conferix l'article 35 de la Llei de la Generalitat Valenciana, 5/1983, de 30 de desembre, de Govern Valencià, i vists la Llei 38/2003, General de Subvencions, el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, l'article 4.1 del Decret 108/1992, de 6 de juliol, del Govern Valencià, pel qual es regula la concessió de beques, i el que establix el Reglament Orgànic i Funcional de la Conselleria d'Agricultura, Pesca i Alimentació, aprovat per Decret 149/2005, de 21 d'octubre, del Consell, resolc:  
Apartat primer  
La present orde té com a objecte convocar un concurs públic per a la concessió de dos beques per a la realització de projectes d'investigació relatius al sector ramader de la Comunitat Valenciana i aprovar les bases per les quals es regix la present convocatòria, incloses en l'annex.  
Apartat segon  
La dotació econòmica de les beques se sufragarà a càrrec del capítol IV, línia T4726000, del programa 714.80, dels pressupostos de la Generalitat Valenciana per a l'any 2006. Esta línia es finança a càrrec del Fons Social Europeu.  
Apartat tercer  
S'autoritza al director general d'Investigació, Desenrotllament i Innovació Agropecuària perquè, en l'àmbit de les seues competències, adopte les mesures necessàries per al desplegament i aplicació de l'orde.  
Apartat quart  
Contra la present resolució, que posa fi a la via administrativa, es pot interposar, potestativament, recurs de reposició davant de l'òrgan que va dictar l'acte en el termini d'un mes, comptat des de l'endemà de la publicació (art. 116 i 117 de la Llei 30/1992), o bé recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la publicació (art. 10 i 46 Llei de Jurisdicció Contenciosa Administrativa).  
València, 24 d'octubre de 2006  
El conseller d'Agricultura, Pesca i Alimentació,  
JUAN G. COTINO FERRER  
ANNEX  
Bases  
Primera. Objecte  
Les beques tenen com a objecte la formació de postgraduats per a la realització de projectes d'investigació relatius al sector ramader de la Comunitat Valenciana, en les condicions establides en la base onze de l'annex.  
Segona. Nombre, classes de beques i titulació exigida  
Les beques seran un total de dos, distribuïdes en les classes següents:  
Classe A: Gestió de purins i fems. Destinada a enginyers agrònoms, branca ramadera. Els estudis i investigacions d'esta beca versaran sobre els aspectes següents: manteniment d'un catàleg de tecnologies de tractament de purins i fems; assajos de les tecnologies disponibles, sistemes de gestió en comú, per a la seua avaluació tècnica i econòmica i el disseny d'un mapa de gestió de residus.  
Classe B: Epidemiologia veterinària. Destinada a llicenciats en Veterinària. Els estudis i investigacions d'esta beca versaran sobre els aspectes següents: sistemes d'informació i vigilància de malalties animals. Aplicació a les malalties que limiten el comerç i d'interés en salut pública. Desenrotllament i implantació a la Comunitat Valenciana.   
Tercera. Dotació, pagament de les beques i duració  
Les dos beques estan dotades cada una d'estes amb 1.150 euros bruts mensuals, per a la qual cosa es disposa segons el pressupost de la Generalitat Valenciana per a l'any 2006 d'un crèdit màxim de 4.600 euros, tenint en compte que la incorporació dels becaris no es realitzarà abans de l'1 de novembre de 2006.  
L'import de les beques s'abonarà mensualment, prèvia certificació del cap del Servici de Tecnologia Ramadera, justificant l'avanç dels treballs per a la consecució de l'objectiu final.  
El període de gaudi serà de 36 mesos consecutius. Este període podrà prorrogar-se, en cas de ser necessari per a la finalització del projecte d'investigació per un màxim de tres mesos. L'abonament dels mesos corresponents als exercicis pressupostaris 2007, 2008 i 2009 quedarà condicionat al fet que existisca consignació econòmica per a este concepte en els esmentats exercicis.  
Quarta. Requisits  
Per a optar a estes beques serà necessari:  
. Ser espanyol o tindre la nacionalitat d'un dels estats de la Unió Europea.  
. Estar en possessió del títol de llicenciat en Veterinària o enginyer agrònom, branca ramadera, que s'ha d'haver obtingut després del curs acadèmic 2001/2002.  
Els títols obtinguts en l'estranger hauran de ser convalidats i s'hauran d'acreditar dins del termini de presentació de sol·licituds.  
Quinta. Formalització de les sol·licituds i termini de presentació  
Les sol·licituds, emplenades segons el model adjunt, aniran dirigides al director general d'Investigació, Desenrotllament i Innovació Agropecuària. I en estes es farà constar la/les beca/beques a la/les quals s'opte, numerant-les per orde de preferència en cas de ser més d'una, posant l'indicatiu davant de la casella que, en la sol·licitud, expresse la classe de beca. Estes es presentaran en el Registre General d'esta Conselleria situat al carrer d'Amadeu de Savoia, número 2, 46388 València, o tramitades per qualssevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat Valenciana), i davant de la Seguretat Social.  
El termini de presentació de les sol·licituds serà de trenta dies naturals a comptar des de l'endemà a la publicació de la present orde en el Diari Oficial de la Generalitat Valenciana.  
Sexta. Condicions i mèrits preferents  
Junt amb la sol·licitud s'acompanyarà el currículum del sol·licitant i tot tipus de mèrits professionals que hauran de ser acreditats per mitjà de compulsació, en el moment de presentació de sol·licituds.  
El currículum es valorarà de conformitat amb el barem següent:  
. Expedient acadèmic general: fins a 4 punts.  
. Nombre d'assignatures de l'expedient acadèmic relacionat amb el tema de la beca i qualificacions obtingudes en estes: fins a 3 punts.  
. Coneixement d'idiomes relacionats amb la literatura científica del tema de la beca, valorat per certificació acadèmica o per estades en països on l'esmentada llengua siga idioma oficial: fins a 2 punts.  
. Experiència professional relacionada amb l'àrea de formació de la beca: fins a 2 punts.  
. Idioma valencià: fins a 1'5 punts.  
Sèptima. Selecció  
Per a l'examen de beques es constituirà una Comissió Avaluadora que estarà formada per:  
President: Eduardo Primo Millo, director general d'Investigació, Desenrotllament i Innovació Agropecuària.  
Secretari: Gonzalo Martín Rubianes (veterinari d'Inspecció Pecuària de l'OCAPA de Foios).  
Vocals:  
Cristóbal Torres Ródenas (veterinari de la Conselleria d'Agricultura, Pesca i Alimentació).  
Ernesto Gómez Blasco (col·laborador científic adjunt-IVIA).  
M. Pilar Viudes de Castro (col·laboradora científica adjunta-IVIA).  
Suplents:  
President: Francisco Beltrán Andreu (cap del Servici de Tecnologia Ramadera).  
Secretari: Alfredo Gala Vela (veterinari d'Inspecció Pecuària de l'OCAPA de Llíria).  
Vocals:   
Ana Pastor Roder (veterinària d'Inspecció Pecuària).  
Eva Mocé Cervera (col·laboradora científica adjunta-IVIA).  
Mario Soriano González (veterinari d'Inspecció Pecuària de l'OCAPA de Segorbe).  
La Comissió Avaluadora elaborarà la seua proposta en el termini d'un mes, comptat a partir de l'endemà a la finalització del termini de presentació de sol·licituds.   
Octava. Procés de selecció  
1. La Comissió a què fa referència l'article anterior avaluarà els mèrits aportats per cada sol·licitant i consideraran únicament aquells que estiguen acreditats documentalment.  
2. Els candidats que obtinguen 6 punts o més en la fase anterior seran convocats per a la realització d'una entrevista sobre coneixements generals en la matèria d'especialitat de la beca per la qual opten, la data de realització de la qual es farà pública per mitjà d'un anunci en el tauler de la Conselleria d'Agricultura, Pesca i Alimentació (c/ Amadeu de Savoia 2, 46711 València) en la planta baixa, a partir del desé dia natural de la finalització del termini de presentació de sol·licituds. També es podrà rebre informació telefònica respecte d'açò en el Servici de Tecnologia Ramadera (tel.: 040 472 864). L'entrevista es valorarà amb un màxim de 4 punts.  
Sumats els punts obtinguts en la fase primera i segona se seleccionaran els candidats per orde de puntuació i s'exposarà la llista en el tauler esmentat durant 10 dies per a fase d'al·legacions.  
Novena. Concessió  
Les beques seran adjudicades per resolució del conseller d'Agricultura, Pesca i Alimentació a la vista de la proposta de la Comissió Avaluadora, en el termini màxim de dos mesos a partir de l'endemà a la finalització del termini de presentació de sol·licituds. La falta de resolució adjudicant dins del termini establit anteriorment produirà l'efecte de la desestimació presumpta de les sol·licituds presentades.  
La resolució de concessió serà publicada en el Diari Oficial de la Generalitat Valenciana.  
Es consideraran denegades les sol·licituds que no figuren en la relació publicada.  
Deu. Drets, obligacions i incidències dels becaris  
Les beques són incompatibles amb altres beques o activitats laborals per a la mateixa o semblant activitat o que impedisquen el compliment de les seues activitats com a becaris (art. 5.1 g) Decret 108/1992).  
En cas de ser el beneficiari empleat de la Generalitat Valenciana, quedarà en la situació administrativa que procedisca d'acord amb la normativa aplicable.  
La condició de becari no genera cap relació laboral ni administrativa amb la Generalitat Valenciana.  
L'acceptació de la beca en les condicions de la convocatòria, suposarà a més les obligacions següents:  
. Les dades obtingudes dels estudis realitzats pels becaris són propietat de la Conselleria d'Agricultura, Pesca i Alimentació.  
. No publicar cap article, ni remetre cap comunicació a qualsevol entitat o organisme sobre matèries relacionades amb els temes de les beques, sense la l'autorització prèvia del cap del Servici de Tecnologia Ramadera i, en tot cas, fent constar expressament el patrocini de la Conselleria d'Agricultura, Pesca i Alimentació.  
. Compromís d'elaborar al final del període de gaudi de la beca, un informe final dels estudis realitzats i els resultats obtinguts en els projectes d'investigació o tesis doctorals desenrotllats.  
El director general d'Investigació, Desenrotllament i Innovació Agropecuària de la Conselleria resoldrà les incidències que es produïsquen durant el període de gaudi de les beques a proposta del cap de l'Àrea de Ramaderia i les podrà deixar sense efecte, prèvia audiència a l'interessat, en els casos següents:  
. Incompliment de les seues obligacions.  
. No realitzar l'activitat que va motivar la concessió.  
. Deixar de reunir els requisits exigits en la present convocatòria.  
Onze. Tutories, ubicació i horari dels becaris  
Els becaris realitzaran la seua comesa davall l'oportuna tutoria de la persona designada per a cada beca, qui haurà de tindre els requisits acadèmics precisos.  
L'horari de la seua activitat serà de trenta-set hores i cinquanta minuts setmanals, però cal tenir en compte que, a més d'açò, hauran de dedicar a la seua labor tot el temps complementari que necessite.  
La seua ubicació serà, el Centre d'Investigació i Tecnologia Animal de Segorbe (Castelló), excepte en les beques classe B, que s'ubicaran a la Conselleria d'Agricultura (València).  
No obstant, podran compatibilitzar eixa destinació amb les dependències on residisca el tutor de la seua activitat, podrà ser qualssevol de les universitats valencianes o centres d'investigació de la Comunitat.  
Dotze. Substitucions  
Es constituirà una borsa de reserva per a cada classe de beca amb els aspirants que no resulten adjudicataris de les beques, prioritzats per orde de puntuació, per a cobrir les vacants per incidències, renúncies, abandons o incompliments que puguen sorgir durant el període de gaudi.  
Tretze. Cobertura sanitària  
Amb la finalitat de donar cobertura sanitària a les persones adjudicatàries de les beques se les inclourà en una pòlissa col·lectiva subscrita amb una companyia privada de servicis sanitaris, per a la qual cosa es disposa, segons el pressupost de la Generalitat Valenciana per a l'any 2006, d'un crèdit màxim de dos-cents deu euros (210,00 €). La cobertura sanitària corresponent als exercicis pressupostaris dels anys 2007, 2008 i 2009 quedarà condicionada a l'existència de crèdit per a les anualitats de les beques.  
Catorze. Despeses complementàries  
Es crea un fons de reserva anual per un valor màxim de 3.000 euros amb la finalitat de cobrir les possibles despeses que, a fi de complementar la formació dels becaris en les seues respectives àrees d'estudis i formació, es pogueren derivar de la seua assistència a seminaris, reunions, jornades, cursets, visites formatives a explotacions ramaderes etc., per a la qual cosa es disposa, segons el pressupost de la Generalitat Valenciana per a l'any 2006, d'un crèdit màxim de 500 euros. Per als anys 2007, 2008 i 2009 este fons de reserva, quedarà condicionat al fet que existisca consignació econòmica per a este concepte, en els esmentats exercicis pressupostaris.